Fizarana 41 alahahady, 16 septambra 2007; lah 3536 tsy ela dia voahodidin’ny lehilahy maromaro mitana kalaza sy antsy maranitra ary basim-borona i ndretsa sy i beza miseho ho mahery noho iza ialahy isany no mitady ho afaka ato analandolo? Hoy ny fitrenan’ilay filohan’ireto jiolahy mifona re, tompoko ô! Hoy ny fitalahoan’i beza. Mamindrà fo amiko fa mba olombelona nofo aman- drà ihany aho ka matahotra ny fahafatesana. Nihomehy valaka ilay lehiben’ny jiolahy namaly an’i beza hoe hay ve mba matahotra fahafatesana koa ny mpitrandraka taolam-paty e? Hatramin’izay, ny taolambalon’ny razan’olona no nentin’ialahy teto aminay, fa amin’izao kosa, ny taolan’ialahy mihitsy no havadikay ho vola. Sady mavesabesatra ihany izy raha izao haben’ialahy izao no jerena. Miampy ny an’ilay zalahy nanaton-doza saika haka an’ialahy io. Hehy maneso sy mandatsa ary mampihorohoro no hita teny amin’ny endrik’ireto jiolahy, fa nivarahontsana tanteraka kosa i beza. I ndretsa indray, tsy niloa-peo mihitsy. Manomboka mazava aminy tsikelikely ny toe-draharaha. Fantany fa anisan’ireo olona mpamaky fasana i beza ary ireto olona eto anoloany ireto no anisan’ireo mpividy ny taolam-paty. Tsy mba horohoro manoloana ny fahafatesana no mahazo laka ao an-tsain’i ndretsa amin’izao ora izao fa ny fikarohan-kevitra mba hahafahany ao anatin’ny fotoana fohy. Matoky tena loatra amin’ny hamaroany sy ny fiadiana eny am-pelatanany ireto jiolahy ka tsy misy manan-kevitra ny hitazona na hamatotra azy roalahy, saingy vonona ny hanapitra ny ainy avy hatrany raha vao misy fihetsika mampiahiahy kely foana. Fa ny fivadihan’i beza tao anatin’izay fotoana fohy dia fohy izay no tsy nampoizin’i ndretsa o ry zalahy a! Hoy i beza sady niondrika teo an-tongotr’ilay lehibe’ny jiolahy. Io olona saika haka ahy an-keriny io no fototr’izao rehetra izao. Dokotera ao an-tanàna izy io ka mitaona ny olona tsy hankatò an’ikakibe intsony sady manara-maso an’izay tena ataon’ikakibe. Misy mpitandro ny filaminana nantsoiny hisambotra anay sy ikakibe ao an-tanàna ao ka izay no tena zava-dehibe saika ho lazaiko anareo, saingy tsy nety nihaino ahy moa ianareo teo. Mino aho fa nirahin’ireo mpitandro ny filaminana hisava lalana aty izy io ka izany no antony nahitany ny tobintsika. Nalainy an-keriny saika ho terena hilaza ny misy anareo aho, ka izany no antony mody nampikonaina ahy teo mba ho henonareo. Saika zava-doza no nitranga raha tsy nanao an’izay tetika izay aho, ka mba afaho re aho ry zalahy fa efa i lehio no takalony a! Nitodika tany amin’i ndretsa ny maso feno haromotana teo amin’ireo jiolahy! Tsy mena- mivadika tokoa ny olombelona! Olona nanavotra an’i beza teo ambavahaonan’ny fahafatesana no nivadihany vetivety teo. Mbola tohin’ny lolom-po tsy levona hatramin’izay ve izao? Sa mandrovi-tsihy farany izy ka naleony natolaka tamin’i ndretsa avokoa ny fahafatesana mialoalo eo an-tampon-dohany? Indrisy ry fialonana sy fitiavan-tena! Raha tsy noho ny fanavotany an’i beza anefa dia azo inoana marimarina fa tsy ho tsikaritr’ireo jiolahy ireo velively i ndretsa. Tsy hanenenany anefa ny soa nataony tamin’i beza na dia izao aza no mba valim-pitia azony taminy, satria tsy ny olombelona akory no hiandrasam-balisoa fa andriamanitra mahita ny am-po tsy miloaka. Mibanabana tanteraka ho an’i ndretsa ankehitriny ny varavaran’ny fahafatesana satria biby masiaka mifono nofon’olombelona ireto manodidina azy ato analandolo! Hitohy